

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | Nr.16 | 2024. gada 31. oktobrī |

**7.**

# Par cirsmu izsoli īpašumā “Vecduntes”, Suntažu pagastā, Ogres novadā

1. Ogres novada pašvaldībai piederošajā īpašumā “Vecduntes”, kadastra Nr. 74880030580, zemes vienības kadastra apzīmējums 74880030580, atrodas bērzu, apšu un egļu mežaudzes 14,19 ha platībā. Mežaudzes sasniegušas ciršanas vecumu. Saskaņā ar Meža likuma 9. panta pirmās daļas 1. punktu galvenās cirtes vecums bērziem ir 71 gads, apsēm 41 gads un eglēm 81 gads. Īpašums atrodas Ogres novada Suntažu pagastā.
2. Meža likuma 12. panta pirmā daļa noteic, ka lai uzsāktu koku ciršanu mežā, nepieciešams koku ciršanas apliecinājums. Pašvaldības aģentūra “Tūrisma, sporta un atpūtas kompleksa “Zilie kalni” attīstības aģentūra” Valsts Meža dienestā 2024. gada 23. septembrī ir saņēmusi ciršanas apliecinājumus Nr. 1698807 un Nr. 1698808 koku ciršanai Ogres novada pašvaldības nekustamā īpašuma „Vecduntes”, Suntažu pagastā, Ogres novadā, kadastra Nr. 74880030580, zemes vienības kadastra apzīmējums 74880030580, meža 1. kvartāla 28. un 29. nogabalā 4,7 ha platībā ar koksnes krāju 2686 m3, meža 1. kvartāla 13. nogabalā 4,16 ha platībā ar koksnes krāju 1644 m3, meža 1. kvartāla 4. nogabalā 3,78 ha platībā ar koksnes krāju 1666 m3 un meža 1. kvartāla 15. nogabalā 1,55 ha platībā ar koksnes krāju 395 m3.
3. Noklausoties Ogres novada pašvaldības aģentūra “Tūrisma, sporta un atpūtas kompleksa “Zilie kalni” attīstības aģentūra” direktora Aivara Tauriņa ziņojumu par koku ciršanu īpašumā “Vecduntes”, kadastra Nr. 74880030580, un lietderīgās koksnes krāju, konstatēts:
4. saskaņā ar ierakstu zemesgrāmatas nodalījumā īpašuma “Vecduntes”, kadastra numurs 74880030580, zemes vienības kadastra apzīmējums 74880030580, kopējā platība 57,7 ha, īpašnieks ir Ogres novada pašvaldība;
5. Ogres novada pašvaldībai nav tehnisku resursu augošu koku ciršanai un koksnes pārstrādei, nepieciešams izsludināt publisku izsoli par koksnes izstrādi un pārdošanu, līdz ar to nepieciešams atsavināt atklātā elektroniskā izsolē piederošo kustamo mantu – cirsmas “Vecduntes”;
6. Saskaņā ar IU „Mežs un vējš”, reģistrācijas numurs 41502013142, cirsmas novērtējumu, ir noteikta cirsmās iegūstamās koksnes nominālā vērtība 258 590,00 EUR (divi simti piecdesmit astoņi tūkstoši pieci simti deviņdesmit *euro* un 00 centi) apmērā;
7. Publiskas personas mantas atsavināšanas likuma (turpmāk – Likums) 6. panta otrā daļā noteikts, ka atļauju atsavināt atvasinātas publiskas personas kustamo mantu dod attiecīgās atvasinātās publiskās personas lēmējinstitūcija vai tās noteikta institūcija, Likuma trešajā daļā noteikts, ka lēmumā par atsavināšanu norāda atsavināšanas veidu. Likuma 8. panta ceturtā daļa noteic, ka atsavināšanai paredzētās kustamās mantas novērtēšanu organizē publiska persona, tās iestāde vai kapitālsabiedrība, kuras valdījumā vai turējumā atrodas attiecīgā manta, savukārt, piektā daļa nosaka, ka kustamās mantas novērtēšanas komisijas sastāvu un mantas nosacīto cenu apstiprina institūcija (amatpersona), kuras saskaņā ar likuma nosacījumiem ir tiesīga atļaut attiecīgās mantas atsavināšanu;
8. 2024. gada 1. oktobrī Ogres novada pašvaldības mantas novērtēšanas un izsoles komisija noteica cirsmu kopējo nosacīto cenu 258 590,00 EUR (divi simti piecdesmit astoņi tūkstoši pieci simti deviņdesmit *euro* un 00 centi) bez pievienotās vērtības nodokļa, ar prognozējamo krājas apjomu 6391 m3 (protokoli Nr. K.1-2/249, K.1-2/250, K.1-2/251 un K.1-2/252);
9. Koksnes atsavināšanas rezultātā Ogres novada pašvaldības aģentūras “Tūrisma, sporta un atpūtas kompleksa “Zilie kalni” attīstības aģentūra” 2024. gada budžetā tiks iegūti papildus ieņēmumi meža atjaunošanas pasākumiem Ogres novada pašvaldības īpašumā esošajos mežos.
10. Pamatojoties uz Pašvaldību likuma 10. panta pirmās daļas 17. punktu, 73. panta ceturto daļu, Publiskas personas mantas atsavināšanas likuma 3. panta pirmās daļas 1. punktu, 4. panta pirmo daļu, 6. panta otro daļu, 8. panta piekto daļu, 9. panta trešo daļu, Publiskas personas finanšu līdzekļu un mantas izšķērdēšanas novēršanas likuma 3. pantu,

**balsojot: ar 22 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Daiga Brante, Dainis Širovs, Dzirkstīte Žindiga, Egils Helmanis, Gints Sīviņš, Ilmārs Zemnieks, Indulis Trapiņš, Jānis Iklāvs, Jānis Kaijaks, Jānis Siliņš, Kaspars Bramanis, Pāvels Kotāns, Raivis Ūzuls, Rūdolfs Kudļa, Santa Ločmele, Toms Āboltiņš, Valentīns Špēlis), "Pret" – nav, "Atturas" – nav, "Nepiedalās" – nav,**

Ogres novada pašvaldības dome **NOLEMJ:**

1. **Atsavināt** atklātā elektroniskā izsolē ar augšupejošu soli Ogres novada pašvaldībai piederošo kustamo mantu – četras cirsmas īpašumā “Vecduntes”, Suntažu pagastā, Ogres novadā, kadastra Nr. 74880030580, zemes vienības kadastra apzīmējums 74880030580, meža 1. kvartāla 28. un 29. nogabalā 4,7 ha platībā, meža 1. kvartāla 13. nogabalā 4,16 ha platībā, meža 1. kvartāla 4. nogabalā 3,78 ha platībā un meža 1. kvartāla 15. nogabalā 1,55 ha platībā.
2. **Noteikt** atsavināmo cirsmu izsoles sākumcenu **258 590,00** **EUR** (divi simti piecdesmit astoņi tūkstoši pieci simti deviņdesmit *euro* un 00 centi).
3. **Uzdot** Ogres novada pašvaldības mantas novērtēšanas un izsoles komisijai apstiprināt cirsmu izsoles noteikumus un rīkot izsoli.
4. **Pilnvarot** Ogres novada pašvaldības aģentūras “Tūrisma, sporta un atpūtas kompleksa “Zilie kalni” attīstības aģentūra” direktoru sagatavot un organizēt pirkuma līguma noslēgšanu ar cirsmu izsoles uzvarētāju.
5. **Kontroli** par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E. Helmaņa paraksts)